Et større svindelnummer, der involverer biler for millioner, en forhandler, der pludselig er forsvundet og en mystisk amerikaner, som ingen har mødt, er lige nu under optrevling.

Et af ofrene er Bo Bjørvik, der har mistet sin Audi S4, og sidder tilbage med en gæld på over 300.000 kroner.

- Det er bare så mange penge. I hvert fald for mig, siger han.

Bo Bjørvik indgår i foråret en aftale med Sælgminbil.nu, om at firmaet skal sælge hans Audi ved et såkaldt kommissionssalg. Han skriver under på en kontrakt og føler sig tryg ved at lade firmaet forestå handlen.

- Det foregår ved, at jeg sælger min bil gennem dem og så får de kommission for at stå for salget, forklarer han.

Afdeling skifter ejer og navn

I mellemtiden bliver Sælgminbil.nus afdeling i Odense, hvor hans bil er til salg, solgt og skifter navn til Autobroker1. Alt fra adressen til personalet er de samme, så Bo Bjørvik fatter ikke mistanke, og kort efter er der fundet en køber til hans Audi.

Her ses Bo Bjørviks Audi A4 til salg hos Bilhuset Silkeborg.

Han overdrager bil og registreringsattest til Autobroker1 som aftalt og modtager en købsaftale, hvor det fremgår, at han har pengene – 345.000 kr. – inden for fem hverdage. Men pengene går aldrig ind på hans konto.

- Jeg står og skylder over 300.000 kr. i banken på en bil, jeg ikke har mere. Hvis jeg ikke finder en løsning, skal jeg betale af på den bil de næste fem år, siger han.

Kan se at bilen er til salg igen

For Bo Bjørvik bliver situationen endnu mere grotesk, da han finder sin bil til salg i Bilhuset Silkeborg.

Den holder derinde, og det er min bil. Den er bare blevet svindlet ud af hænderne på mig. Bo Bjørvik

- Den holder derinde, og det er min bil. Den er bare blevet svindlet ud af hænderne på mig, siger han.

Men rent juridisk kan Bo Bjørvik intet stille op. Bilen er omregistreret til Bilhuset Silkeborg, og her oplyser indehaver Henrik Hvitved, at han har købt bilen i god tro.

- Jeg køber en bil med to nøgler, registreringsattest og en underskrevet faktura. Der er ingen restgæld i den, og den er ikke meldt stjålet. Så jeg har lavet en reel handel, siger han.

Henrik Hvitved har også købt en Audi A3 og en Range Rover, der på samme måde er franarret ejerne gennem Autobroker1.

Firma oprettet med falsk identitet

Fordi Bo Bjørvik og de andre ofre selv har overdraget bil og registreringsattest, kan forsikringen ikke hjælpe dem. De kan kun få pengene fra ejeren af Autobroker1, der hedder Martin Anderson.